A Bizottság 3498/88/EGK rendelete

a 391/68/EGK és az 1092/80/EGK rendeletek módosításáról, a sertéshús ágazatban az intervenciós felvásárlás és magán-raktározási támogatások nyújtása során megkívánt feltételekről

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3906/87/EGK rendelettel [1] módosított, a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [2] és különösen annak 5. cikke (4) bekezdésére,

mivel az intervenciós felvásárlás és a magán-raktározási támogatás azt a célt szolgálja, hogy az egyensúlyhiányban szenvedő piacról a termékek ideiglenes kivonása lehetővé váljon azzal, hogy amint a piaci helyzet javul, a termékeket újraértékesítsék; mivel következésképpen az intervencióra vagy raktározásra felkínált termékeknek a helyzettől függően emberi vagy állati fogyasztásra alkalmasnak kell lenniük;

mivel a nukleáris balesetet vagy bármely egyéb radiológiai veszélyhelyzetet követően az élelmiszerek és a takarmányok radioaktív szennyezettségének legmagasabb megengedhető mértékének megállapításáról szóló, 1987. december 22-i 3954/87/Euratom tanácsi rendelet [3] részletezi a radiológiai vészhelyzetek esetében a radioaktív szennyezettségi szintek meghatározására szolgáló eljárást, amely szinteknek élelmiszerek és takarmányok eladásra történő felkínálása esetében eleget kell tenni; mivel tehát olyan mezőgazdasági termékek, amelyek radioaktív szennyezettsége meghaladja ezeket a szinteket, nem vásárolhatók fel és raktározási szerződés tárgyát sem képezhetik;

mivel a legutóbb a 624/87/EGK rendelettel [4] módosított, a csernobili nukleáris erőműben bekövetkezett balesetet követően a harmadik országokból származó mezőgazdasági termékek behozatalát szabályozó feltételekről szóló, 1986. május 30-i tanácsi 1707/86/EGK rendelet [5] 3. cikke megszabja a radioaktivitás legmagasabb engedélyezett szintjét; mivel a 1707/86/EGK rendelet hatályának lejártát követően a hatályon kívül helyező 3955/87/EGK tanácsi rendelet [6] 3. cikke ugyanolyan legmagasabb engedélyezett szinteket tartalmaz; mivel a legmagasabb engedélyezett szintet meghaladó mezőgazdasági termékek nem tekinthetők megbízható és jól értékesíthető minőségűeknek;

mivel megállapítást nyert, hogy a fentebb említett baleset eredményeképpen néhány közösségi mezőgazdasági termék eltérő mértékben radioaktívan szennyeződött; mivel egyértelművé kell tenni, hogy a 3955/87/EGK rendelet 3. cikkében rögzített értékeket meghaladó közösségi eredetű mezőgazdasági termékek nem vásárolhatók fel és raktározási szerződés tárgyát sem képezhetik;

mivel a legutóbb a 4160/87/EGK rendelettel [7] módosított 391/68/EGK bizottsági rendelet [8] 5. cikke megállapítja a sertéshús felvásárlásának feltételeit; mivel a legutóbb a 201/85/EGK rendelettel [9] módosított 1092/80/EGK bizottsági rendelet [10] cikke megállapítja az ezekre a termékekre vonatkozó raktározási szerződések megkötésének feltételeit; mivel a feltételeket tisztázni szükséges; mivel az említett rendeleteket megfelelőképpen módosítani szükséges;

mivel radiológiai vészhelyzetet követően az élelmiszerek radioaktív szennyezettsége a baleset jellemzőitől és a termék típusától függően változik; mivel az ellenőrzés végrehajtásának szükségességére és magukra az ellenőrzésekre vonatkozó döntéseknek igazodniuk kell az egyes helyzetekhez és figyelembe kell venniük többek között az érintett régiók, termékek és a radionuklidák jellemzőit;

mivel a Sertéshúspiaci Irányítóbizottság az elnöke által megszabott határidőn belül nem nyilvánított véleményt,

ELFOGADTA EZT A RENDELETET:

1. cikk

(1) A 391/68/EGK rendelet 5. cikke (2) bekezdése a következő d) ponttal egészül ki:

"d) melyek meghaladják a közösségi rendeletekben engedélyezett legmagasabb radioaktivitási szinteket. A csernobili nukleáris erőműben bekövetkezett baleset eredményeképpen szennyeződött közösségi eredetű termékekre vonatkozó szinteket a 3955/87/EGK tanácsi rendelet [11] 3. cikke állapítja meg. A termék radioaktív szennyezettségének szintjére vonatkozó ellenőrzést akkor kell lefolytatni, ha a helyzet megkívánja, és csak addig az időpontig, ameddig az szükséges. Ahol szükséges, az ellenőrzések időtartamát és hatályát a 2759/75/EGK rendelet 24. cikkében megállapított eljárásnak megfelelően kell meghatározni."

(2) Az 1092/80/EGK rendelet 2. cikke (2) bekezdése egy második albekezdéssel egészül ki:

"A közösségi rendeletekben engedélyezett legmagasabb szintet meghaladó mértékben radioaktívan szennyezett termék szintén nem képezheti raktározási szerződés tárgyát. A csernobili nukleáris erőműben bekövetkezett baleset eredményeképpen szennyeződött közösségi eredetű termékekre vonatkozó szinteket a 3955/87/EGK tanácsi rendelet [*] HL L 371., 1987.12.30., 14. o. 3. cikke állapítja meg. A termék radioaktív szennyezettségének szintjére vonatkozó ellenőrzést akkor kell lefolytatni, ha a helyzet megkívánja, és csak addig az időpontig, ameddig az szükséges. Ahol szükséges, az ellenőrzések időtartamát és hatályát a 2759/75/EGK rendelet 24. cikkében megállapított eljárásnak megfelelően kell meghatározni."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1988. november 9-én.

a Bizottság részéről

Frans Andriessen

alelnök

[1] HL L 370., 1987.12.30., 11. o.

[2] HL L 282.. 1975.11.1., 1. o.

[3] HL L 371., 1987.12.30., 11. o.

[4] HL L 58., 1987.2.28., 101. o.

[5] HL L 146., 1986.5.31., 88. o.

[6] HL L 371., 1987.12.30., 14. o.

[7] HL L 392., 1987.12.31., 46. o.

[8] HL L 80., 1968.4.2., 5. o.

[9] HL L 23., 1985.1.26., 19. o.

[10] HL L 114., 1980.5.3., 22. o.

[11] HL L 371., 1987.12.30., 14. o.

--------------------------------------------------